b'\n_START_ARTICLE_\nSuomen postcrossingyhdistys\n_START_PARAGRAPH_\nSuomen postcrossingyhdistys ry on 24.10.2015 perustettu suomalainen postcrossing-harrastajien yhdistys. Yhdistyksen tarkoitus on s\xc3\xa4\xc3\xa4nt\xc3\xb6jens\xc3\xa4 mukaan edist\xc3\xa4\xc3\xa4 postcrossingin harrastusta Suomessa, lis\xc3\xa4t\xc3\xa4 j\xc3\xa4senten v\xc3\xa4list\xc3\xa4 vuorovaikutusta, edist\xc3\xa4\xc3\xa4 harrastukseen liittyv\xc3\xa4\xc3\xa4 tiedonsaantia tiedotus- ja julkaisutoiminnan avulla ja olla yhteisty\xc3\xb6ss\xc3\xa4 muiden harrastukseen liittyvien koti- ja ulkomaisten j\xc3\xa4rjest\xc3\xb6jen, yritysten ja toimijoiden kanssa. Yhdistyksen nimi on ruotsiksi Finlands postcrossingf\xc3\xb6rening rf, ja englanniksi Finnish Postcrossing Friends Association._NEWLINE_Yhdistys on maailman ensimm\xc3\xa4inen virallisesti rekister\xc3\xb6ity kansallinen postcrossing-harrastajien yhdistys._NEWLINE_Yhdistys j\xc3\xa4rjest\xc3\xa4\xc3\xa4 tapaamisia ja tutustumisk\xc3\xa4yntej\xc3\xa4 postikortteihin, postikorttitaiteeseen ja postinv\xc3\xa4litykseen liittyviin yrityksiin ja tapahtumiin. Yhdistys on mukana my\xc3\xb6s esimerkiksi postimerkkien ensip\xc3\xa4iv\xc3\xa4tapahtumissa. _NEWLINE_Yhdistys on H\xc3\xa4meenlinnan Verkatehtaalla vuosittain j\xc3\xa4rjestett\xc3\xa4v\xc3\xa4n Korttien Tarinat -postikorttifestivaalin p\xc3\xa4\xc3\xa4j\xc3\xa4rjest\xc3\xa4j\xc3\xa4. _NEWLINE_Yhdistys yll\xc3\xa4pit\xc3\xa4\xc3\xa4 my\xc3\xb6s Korttikirppist\xc3\xa4, joka on verkossa toimiva kaikille avoin ja maksuton palvelu. _NEWLINE_Suomen postcrossingyhdistyksen j\xc3\xa4seneksi voi liitty\xc3\xa4 kuka tahansa aktiivinen postcrossing-harrastaja, joka hyv\xc3\xa4ksyy yhdistyksen tarkoituksen ja s\xc3\xa4\xc3\xa4nn\xc3\xb6t. Vuoden 2018 lopussa yhdistyksess\xc3\xa4 oli yli 500 maksanutta j\xc3\xa4sent\xc3\xa4._NEWLINE_Yhdistyksen johdossa toimii hallitus, johon kuuluu puheenjohtaja ja 4-10 varsinaista j\xc3\xa4sent\xc3\xa4, sek\xc3\xa4 0-10 varaj\xc3\xa4sent\xc3\xa4.\n_START_SECTION_\nVuoden taiteilija\n_START_PARAGRAPH_\nSuomen postcrossingyhdistys ry valitsee vuosittain Vuoden taiteilijan. Vuoden taiteilijaksi voidaan valita henkil\xc3\xb6 tai taho, jolla on tunnettua postikorttituotantoa Suomessa. Vuoden taiteilijan valinnassa voidaan huomioida my\xc3\xb6s esimerkiksi s\xc3\xa4\xc3\xa4ti\xc3\xb6t (edesmenneiden taiteilijoiden osalta) ja ty\xc3\xb6- tai tuotantoryhm\xc3\xa4t. Yhdistyksen j\xc3\xa4senkortti on vuoden taiteilijan kuvittama.\n_START_SECTION_\nVuoden postcrossaaja\n_START_PARAGRAPH_\nSuomen postcrossingyhdistys ry on vuodesta 2017 alkaen nimennyt vuosittain Vuoden postcrossaajan. Vuoden postcrossaajaksi voidaan nimet\xc3\xa4 taho, tai henkil\xc3\xb6, joka on toimillaan tai teoillaan edist\xc3\xa4nyt postcrossing-harrastuksen, tai Suomen postcrossingyhdistyksen, tunnettuutta positiivisella tavalla Suomessa.'